Trueself

Trueself (štýlizované ako TRUESELF) je debutový štúdiový album slovenského speváka a producenta Alana Murina. Bol vydaný 22. októbra 2022 pod hlavičkou jeho vlastného hudobného vydavateľstva s rovnomenným názvom Trueself Records. Album vyšiel po troch rokoch od vydania EP trilógie 15 23, 23 10 a 19 98 z roku 2019.

Album obsahuje 14 originálnych skladieb a spolupráce s viacerými slovenskými interpretmi, vrátane raperov Rytmus, Kali, Ego, Pil C, Separ a Momo, ako aj speváčok Celeste Buckingham, Tina, Laris Diam a Thia Vittek. Album debutoval na vrchole slovenského albumového rebríčku ČNS IFPI V Česku sa umiestnil na 62. priečke. V decembri 2024 získal dvojnásobnú platinovú certifikáciu za predaj 12 000 hudobných nosičov. Z albumu vyšli single ako „Prepáč“, „Lifestyle“, „Raz Dva Tri“, „Vamos Bombas“, „Do rúk“ a ďalšie videosingle.

 Pozadie vzniku a nahrávanie 
Podľa oficiálnej stránky Alana na Facebooku mal Alan v pláne predstaviť svoje prvé oficiálne CD už koncom roka 2020. Album tak sprevádzal dvojročný odklad.

Trueself vznikal z veľkej časti posledných šesť mesiacov do vydania, hoci niektoré skladby začali vznikať už päť rokov dozadu. Jednou zo skladieb, ktorej demo ležalo niekoľko rokov odložené, je skladba „Do rúk“.

Na svoj debutový album sa Alan rozhodol po prvýkrát vo svojej kariére pozvať do svojich skladieb aj hostí. Na albume sa predstavilo množstvo zvučných mien ako Rytmus, Kali, Ego, Pil C, Separ, Momo, Celeste Buckingham, Tina, Laris Diam a Thia Vittek. O hudobné produkcie sa postarali Katanobeat, Hoodini, RC Beats, Buckroll, Call Me G, Chadavelli, Peter Pann, Pacific, RSK Beats a Anywaywell.

Názov albumu Trueself sa nesie podľa Alanovho hudobného vydavateľstva Trueself Records, pod ktorým bol album vydaný. V rozhovore pre Dobré rádio Alan prezradil, že album mal pôvodne niesť názov Intro.

 Kompozícia 

 Hudobná štruktúra 
Album obsahuje melancholické, nostalgické skladby, ale aj popovú pieseň s nádychom 80. rokov.

 Lyrika a prejav 
Skladby na albume sú osobnými výpoveďami Alana o živote, vzťahoch a názoroch. Alan opisuje obdobie šiestich mesiacov tvorby albumu ako transformačné obdobia. „Tento album je odrazom toho, čo je pre mňa v hudbe dôležité. Každá skladba má špecifický emočný náboj a svoje poslanie. V každej je niečo, čo som zažil aj ja,“ vysvetlil.

Ako Alan uviedol, skladby na albume sú „zvukovo veľmi prepojené“, no nájdu sa aj skladby, v ktorých je „v úplne novej polohe“—až natoľko, že v niektorých piesňach ho nespoznali ani jeho najbližší spolupracovníci.

 Skladby 
Prvý singel, „Prepáč“, napísal Alan za jeden deň. „Chcel som spraviť skladbu na prvý inštrumentálny podklad, ktorý nájdem online. „Tvorba bola veľmi spontánna a prirodzená.“ Nakoniec pracoval s beatom od producenta s pseudonymom RC Beats z Dominikánskej republiky, ktorý si sám dotvoril a napísal text, ktorý je formou osobnej očisty. Podľa Alanových slov sa emócie v jednotlivých slohách odkrývajú ako vrstvy cibule.

Jednou z výrazných skladieb na albume je skladba „Do rúk“, kde hosťuje Tina. Alan Murin prezradil, že skladba ležala v jeho „šuflíku“ niekoľko rokov ako pársekundové demo. Pri prechádzaní si starých demo nahrávok mu táto okamžite upútala pozornosť, kedy objavil pre ňu hlbší význam, čo pomohlo nasmerovať jej finálny vývoj. Opísal tvorivý proces ako spontánny, pričom melódie a texty niekedy vznikali prirodzene. „Niekedy sa mi počas tvorby samé od seba v hlave tvoria slová a melodické linky, ktoré počujem v hudbe ako keby tam boli nahraté. Sám neviem, odkiaľ chodia a niekedy mi ani nie je úplne jasný ich význam, práve preto som v minulosti túto pesničku nechal tak a počkal, kým vo mne dozreje,“ zdieľal. Po dokončení svojej časti cítil, že skladba potrebuje kontrast, prehĺbenie myšlienky, príbehu a emócie. Na to sa rozhodol prizvať Tinu na spoluprácu. „Najprv sme sa bavili o živote, o tom, čo v nej pesnička vyvoláva a sama priznala, že jej téma hovorí priamo z duše. Písanie jej časti bol veľmi silný a očisťujúci proces, skoro ako terapia. Myslím si, že práve táto autentická výpoveď môže za to, ako veľmi sa to dotklo ľudí aj bez vizuálu,“ vysvetlil Murin.

 Vydanie a propagácia 
Spolu s vydaním pilotného singla „Prepáč“ oznámil Alan aj dátum vydania svojho debutu, ktorý bol stanovený na 22. septembra 2022. V tento deň začal predpredaj albumu exkluzívne na internetovom obchode distribučného domu Ruka Hore. Trueself bol vydaný 22. októbra 2022 na CD a 4. novembra 2022 bol sprístupnený na digitálne stiahnutie a streamovanie.

Po vydaní albumu Alan odhalil svoje plány vytvoriť videoklip ku každej skladbe z albumu. Celkovo bolo natočených 10 videoklipov. Skladby, ku ktorým nebol natočený videoklip sú „Trueself“, „Prvá Láska“, „Utekám“ a „Sucho“.

Alan predstavil album 13. októbra 2022 exkluzívne na Dobrom rádiu.

Oficiálny krst albumu sa uskutočnil 22. marca 2023 v Nibble & sip house v Zichyho paláci v Bratislave. Počas podujatia Alan po prvýkrát vystúpil s akustickými verziami niekoľkých skladieb z albumu v sprievode gitaristu Dávida Bíleka. Na podujatí boli hostia ako Kali, Pil C a Laris Diam, ktorí spolupracovali na albume.

 Single 
Skladba „Prepáč“ vyšla ako pilotný singel z albumu 12. augusta 2022. Emocionálna skladba bola veľmi pozitívne prijatá. Umiestnila sa na 5. mieste v rebríčku ČSN IFPI Top 100 digitálnych singlov na Slovensku. Videoklip ku skladbe sa už niekoľko hodín po vydaní dostal na vrchol rebríčka YouTube trendings na Slovensku, kde sa udržal niekoľko týždňov. V marci 2023 bola skladba ocenená 3. miestom na 10. ročníku cien Ruka Hore Awards v kategórii Skladba roka.

Druhý singel, „Lifestyle“, bol vydaný spolu so sputením predpredaja albumu 22. septembra 2022. Vo videoklipe sa objavil americký raper Raunii, s ktorým Alan spolupracoval na skladbách „Ayay“ a „Eley“ Vo videoklipe si spevák uctil aj pamiatku Olivera Freaka, zakladateľa populárnej slovenskej značky oblečenia.

V októbri 2022 vydal Alan reggaeton skladbu "Raz-Dva-Tri", na ktorej hosťoval Kali a ktorú produkoval Peter Pann. Videoklip, v ktorom účinkuje slovenská modelka Viki Frajková, sa rýchlo dostal na vrchol slovenského YouTube trendings a rotoval taktiež v rádiách, kde sa umiestnil na 26. mieste v rebríčku ČNS IFPI Top 50 slovenských rádiových singlov.

V októbri bol vydaný singel „Vamos Bombas“, na ktorom spolupracoval Rytmus a ktorý produkoval Call Me G. Videoklip k piesni vznikol počas troch mesiacov koncertnej sezóny. Zaujímavé je, že Alan Murin a Rytmus nahrali skladbu spontánne počas pobytu v Prahe. Videoklip sa umiestnil na 4. mieste v slovenskom Youtube trendings.

20. novembra 2022 bol vydaný videoklip k tanečnej piesni „Suave“. Ako Alan uviedol na Instagrame, ide o pokračovanie príbehu z videoklipu „Vamos Bombas“, ktorý vydal predtým.

27. novembra 2022 bol vydaný videoklip k skladbe „1000 Básní“, kde hosťovala Laris Diam.

V novembri 2022 získal duet „Do Rúk“ s Tinou nečakaný úspech, kedy sa dostal na vrchol slovenského rebríčka YouTube trendings, a to aj bez sprievodného videoklipu. 4. decembra vyšiel ku sklabe aj videoklip, ktorý sa natáčal v Taliansku.

Alan Murin a Tina predstavili videoklip 14. decembra 2022 v televíznej relácii Ranné noviny na TV JOJ. V roku 2023 bol singel taktiež vydaný na CD nosiči, pričom ide o jediný singel Alana vydaný na CD. V marci 2023 bolo skladba ocenená 3. miestom na 10. ročníku Ruka Hore Awards v kategórii Spolupráca roka.

Alan pokračoval vo vydávaní videoklipov aj v roku 2023, kedy vydal 19. marca videoklip ku skladbe „Ďakujem“.

Následne 9. apríla vyšiel videoklip ku skladbe „Začínam“, na ktorej hosťoval Ego. 

Éru albumu uzatvára videoklip ku skladbe „Testy“, vydaný 23. apríla, na ktorej hosťovali Separ a Pil C.

 Dizajn albumu a obal 
Vizuál albumu sa vyznačuje jednoduchosťou a výrazným kontrastom. Predný obal obsahuje fotografiu Alana Murina oblečeného v tmavom oblečení na tmavom pozadí. Dizajn je zvýraznený kontrastnými oranžovými prvkami, najmä názvom albumu, TRUESELF, ktorý je zobrazený v tučnom oranžovom písme, ktoré zaberá stredovú časť obalu. Pod názvom sa nachádza umelecký podpis speváka, ktorý pridáva osobný dotyk a autenticitu.

Zadný obal obsahuje zoznam skladieb, umiestnený na ľavej strane, napísaný oranžovým písmom. Každý názov skladby je sprevádzaný menom hosťujúceho interpreta, napísaným bielym rukopisom pripomínajúc autogramy hostí na albume.

Fotografie na obal nafotila Katarína Šlesárová, zatiaľ čo dizajn mal na starosti Juraj Antoňák. Album bol vydaný na CD nosiči v štandardnom plastovom jewel case.

 Zoznam skladieb 

 Výroba albumu 
 Katarína Šlesárová – fotografie
 Juraj Antoňák – dizajn

 Prijatie 
Album dosiahol veľký úspech na Slovensku, pričom debutoval na vrchole albumového rebríčka ČNS IFPI na Slovensku.

21. novembra 2022 vydavateľstvo Ruka Hore oznámilo, že Alan sa vďaka úspechu albumu Trueself vyšplhal spomedzi slovenských raperov na 7. miesto z pohľadu počúvanosti na streamingovej službe Spotify.

 Odozvy kritiky 
Krátko po vydaní albumu v novembri 2022 získal album pozitívne hodnotenie od online magazínu Hashtag, ktorý vyzdvihol jeho rozmanitosť a emocionálnu hĺbku. Napísali: „Alan vie, po čom jeho fanúšikovská obec prahne, pričom na albume nachádzame naozaj songy, ktoré vás donútia rozmýšľať, ktoré vás rozhýbu, dajú vás do chillu, namotivujú, ale aj otvoria vaše duše.“ Okrem toho vyzdvihli jeho šikoký žánrový rozsah a rôznorodé spektrum umelcov, ktorí prispeli rôznymi rapovými polohami a prístupmi. Skladba „Testy“ bola označená za „veľký pilier“ albumu. Neskôr v apríli 2023 uznal Hashtag album Trueself za jeden z najviac vydarených a najzvučnejších domácich albumov roku 2022, pričom konštatovali, že „prinesol kopu skutočne kvalitných vecí, ako aj veľmi silných spoluprác.“

 Predaj 
30. decembra 2024 zverejnil Alan na svojom Instagrame video, v ktorom rozbaľuje dve certifikované plakety, ktoré mu udelilo vydavateľstvo Ruka Hore: 2× platinovú plaketu za album Trueself a 3× platinovú plaketu za singel „Do rúk“. Z albumu sa tak predalo 12 000 hudobných nosičov.

 Ocenenia 
V marci 2023 získal Alan tri ocenenia na 10. ročníku Ruka Hore Awards, pričom jeho debutový album bol ocenený 2. miestom v kategórii Album roka.
RokOcenenieKategóriaVýsledok2022Ruka Hore AwardsAlbum roka2. miesto

 Rebríčky a certifikácie 

 Umiestnenie v rebríčkoch 
RebríčekNajvyššia
pozícia SK - ALBUMS - TOP 1001 CZ - ALBUMS - TOP 10062

 Certifikácie 
KrajinaCertifikácia Slovensko2× Platina

 Referencie 

 Externé odkazy 
 Alan Murin – Trueself na AllMusic
 Alan Murin – Trueself na Discogs

Kategória:Albumy Alana Murina
Kategória:Hudobné albumy z 2022